АҞӘА, абҵара 28 – Sputnik, Бадри Есиава. Леон иорден занашьоу Ахра Џьынџьал игәалашәара иазку карате кекусинкаи азы иаарту Ареспубликатә турнир мҩаԥысуеит Очамчыра ԥхынҷкәын 1 азы ҳәа Sputnik Аԥсны иазеиҭеиҳәеит карате азы очамчыратәи аспортшкол азыҟаҵаҩ Зураб Мурадиан.
"Атурнир мҩаԥысуеит Очамчыра ахәыҷы-қәыԥштә спортшкол ахыбраҿы. Атурнир иалахәхоит 6-13 шықәса ирҭагылоу шәҩык рҟынӡа арԥарацәеи аҭыԥҳацәеи", - иҳәоит Мурадиан.
Атурнир мышкоуп ианымҩаԥысуа. Актәии аҩбатәии аҭыԥқәа рзы иранашьахоит ахраҿақәа, амедалқәа, аҳаҭыртә шәҟәқәа. Иара убасгьы иазыԥхьагәаҭоуп "иреиӷьу ақәгылара" "еиҳа ирццаку аиндаҭлара" рзы аԥхьахәқәа.
Аиҿкааҩцәа – Очамчыра араион ахадара аҿари аспорти рыҟәша, Аԥсны Аҳәынҭқарра карате кекусинкаи азы Афедерациа. Аӡбаҩ хада – Аԥсны Аҳәынҭқарра карате кекусинкаи азы Афедерациа ахада Витали Ҷыҭанаа.